Tuks-uitspraak ŉ ‘groot terugslag’Die Skip (Universiteit van Pretoria) Foto: AfriForum Jeug Die hooggeregshof in Pretoria het Donderdag ŉ aansoek van AfriForum, AfriForum Jeug en Solidariteit teen die Universiteit van Pretoria (UP) se besluit om Afrikaans as onderrigmedium vanaf 2017 uit te faseer, van die hand gewys. Die drie organisasies het die hofuitspraak as ŉ terugslag vir Suid-Afrikaanse taalregte beskryf. Die UP kan dus van 2017 voortgaan met sy plan om Afrikaans as medium van onderrig te begin uitfaseer. AfriForum, AfriForum Jeug en Solidariteit se aansoek is op 1 Desember aangehoor. Die organisasies meen die nuwe taalbeleid is ’n growwe skending van Afrikaanse studente se grondwetlik erkende taalregte. “Die saak gaan nie net oor die beregtiging van Afrikaanse studente nie, maar om die beskerming van die beginsels van moedertaalonderrig en meertaligheid, teenoor eentalige Engelse onderrig, wat toenemend deur instellings afgedwing word ten koste van die sowat 90% van die land se inwoners wat ander moedertale het,” het die organisasies gesê. AfriForum, AfriForum Jeug en Solidariteit het gesê hul regspan sal die uitspraak in detail bestudeer om te besluit om te appelleer al dan nie. “Die drie organisasies sal enige stappe moontlik neem ter beskerming en handhawing van Afrikaanse studente se reg om in hul moedertaal te studeer. Die organisasies het vanjaar reeds ’n soortgelyke saak teen die bestuur van die Universiteit van die Vrystaat gewen,” het die verklaring gelui. Anna-Retha Bouwer, woordvoerder van die UP, het gesê die universiteit verwelkom die hofuitspraak. “Ons sal voortgaan om saam met alle belanghebbendes te werk, om seker te maak die nuwe taalbeleid word met die minste moontlike ontwrigting geïmplementeer en in belang van alle studente en ander lede van die universiteit,” het sy gesê.